Si Sonia aktibo sa mga urulay pang edukasyon, sosyal, kultural asin pangkalikasan. Bilang dating presidente asin tagapundar kan 20-anyos na Women in Nation Building (WIN), siya man ang pirming iniimbitar magtaram manungod sa mga isyung pangkababaehan. Sa mga urulay pangsalud, siya man naiimbitar magwaras kan saiyang kaaraman ta mismo siya naka-eksperiensiya maging tagapag-asikaso sa saiyang nagmamate na agom na si Raul. Kaiba man si Sonia sa nagtindog kan Hospisyo de San Michael kan 1996 na nagtatabang sa mga pobre asin may mga kamatean. Aktibo man an saiyang relasyon sa Student Catholic Action Leadership Foundation, an organization na nag-iigot mapatalubo asin mapabisto an SCA sa mga jovenes. Siya an direkto ehekutibo kan Student Catholic Action sa Pilipinas.